**Σιδεράκης Δημήτρης**

**“Πρασινοσκούφης”**

**14/07/2012**

Μικρό βιογραφικό

Γεννημένος το 1979 και μεγαλωμένος στην Κύμη Ευβοίας.

Είναι ιδιωτικός Υπάλληλος και δεν έχει σπουδάσει (ούτε καν σεμινάριο) σε οτιδήποτε έχει να κάνει με συγγραφή σεναρίου, κινηματογράφο και γενικά με οποιαδήποτε μορφής τέχνης.

Έχει όμως μεγάλο, ακατέργαστο ταλέντο έτσι τουλάχιστον πιστεύω εγώ (ο ίδιος) και η μάνα του.

Μετά τιμής

Σιδεράκης Δημήτρης.

ΣΥΝΟΨΗ

Νεαρός ψάχνει απεγνώσμενα για κομμωτή.

ΠΕΡΙΛΗΨΗ

Νεαρός παρκάρει όπως όπως το σαραβαλάκι του και τρέχει στο κομμωτήριο της γειτονιάς του.

Εκεί βλέπει ότι είναι κλειστό για «επαγγελματική επιμόρφωση».

Απεγνωσμένος γιατί σήμερα είναι η «μεγάλη βραδιά» παίρνει τηλέφωνο την αδελφή του για να του προτείνει κάποιο άλλο στην γειτονιά.

Πράξη 1η

Ένα κατεστραμμένο μαύρο Renault Clio φέρνει νευρικά δυο φόρες τον γύρο του ίδιου τετραγώνου. Στην τρίτη βόλτα ξεπαρκάρει ένα άλλο αυτοκίνητο και το πετάει όπως όπως με το μισό μπροστινό του αυτοκίνητου να είναι πάνω στο πεζοδρόμιο. Ενας νεαρός πετάγεται έξω και τρέχει προς το απέναντι κατάστημα. Η κάμερα δείχνει την βιτρίνα του μαγαζιού, εκεί υπάρχει ένα χαρτόνι με την επιγραφή « Κλειστό για επαγγελματική επιμόρφωση»

Ο νεαρός:

* Όχι ρε γαμωτο, τι επαγγελματική επιμόρφωση και μαλακιές, Master στις πίπες ο Γιαννάκης και εμείς αφάνα! Σήμερα βρήκε και αυτός!

Ο νεαρός περνάει απέναντι, κάθεται στο καπό του αυτοκινήτου και μιλάει στο κινητό.

* Έλα Ελένη, ξέρεις κάνα καλό κομμωτήριο στην γειτονιά. (Παύση) Είναι κλειστός ο Γιαννάκης. (Παύση) Τώρα θα σου έλεγα… Ξέρεις τελικά ή δεν ξέρεις.

Πράξη 2η

Ο νεαρός έξω από μια παλιά γωνιακή πολυκατοικία, να περιεργάζεται το κτήριο ενώ μια γυναικεία φωνή ακούγετε

* Η πολυκατοικία δεν θα σου γεμίσει το μάτι αλλά ο Μάριος είναι ο καλύτερος κομμωτής σε όλη την γειτονιά. Κακιασμένη αδελφή βέβαια αλλά αυτό δεν σε αφορά, ανέβα τα σκαλιά και μπες στην πόρτα. Δεν χρειάζεται να χτυπήσεις το κουδούνι είναι πάντα ανοιχτά. Το κουρείο είναι στον πρώτο. (Ταυτόχρονα ο νεαρός κάνει ότι του λέει η φωνή, ανεβαίνει ανοίγει την πόρτα και μετά πάει στον πρώτο από τα σκαλιά)

Δημήτρη, το ξέρω ότι σήμερα είναι η μεγάλη μέρα και δεν θέλω να σε απογοητεύσω αλλά δεν πρόκειται να σε κουρέψει. Και κανέναν να μην έχει στο μαγαζί αν δεν έχεις ραντεβού δεν σε βάζει μέσα ο Μάριος.

Και να σου πω την αλήθεια θα σε προσβάλει κιόλας, είναι κακιά σου λέω αλλά το χέρι του είναι μαγικό!

(Η κάμερα δείχνει ένα πλατύσκαλο και μια μισάνοιχτη πόρτα)

Πράξη 3η

Η κάμερα δείχνει την πλάτη του και εκείνος προχωρεί διστακτικά προς την μισάνοιχτη πόρτα. Την σπρώχνει λίγο και σκύβει προς τα μέσα. Η κάμερα δείχνει το εσωτερικό του μαγαζιού, το οποίο είναι πολυτελέστατο. Ένας καναπές με ένα μεγάλο τραπεζάκι για αυτούς που περιμένουν και στο βάθος δεξιά δυο καρέκλες, ένας μεγάλος καθρέφτης και ένας μεσήλικας με αφάνα μαλλί να κουρεύει έναν μελαχρινό πιτσιρικά.

Ο νεαρός διστακτικός :

* Καλησπέρα, για ένα κουρεματάκι, αν είναι εύκολο!

Ο μεσήλικας γυρνάει απότομα κοιτάζει τον νεαρό:

* Πέρασε αγόρι μου, πέρασε. Κάτσε και σε μισό λεπτό τελείωσα με τον φίλο μου.

Η κάμερα δείχνει τον νεαρό να κρατάει ένα περιοδικό μόδας (δεν φαίνεται το πρόσωπο του) και να σκέφτεται

* Κακιασμένη και μαλακιές, μια χαρά μου φαίνεται, έκτος αν με γουστάρει (η κάμερα κοντινό στο πονηρό γεμάτο αυτοπεποίθηση γελαστό πρόσωπο του.)

Η κάμερα δείχνει από ψηλά τον νεαρό, ενώ ακούγονται φωνές :

* Ευχαριστώ πολύ
* Στο καλό αγόρι μου, και καλός πολίτης.

Πράξη 4η

Ακούγετε μουσική Μπετόβεν, 5η συμφωνία, ενώ στον καθρέφτη φαίνεται ο νεαρός να κάθετε με μια πετσέτα στον λαιμό του ενώ τα χέρια του κουρέα ακολουθούν τον ρυθμό και κουρεύουν μανιωδώς δεξιά και αριστερά μια στον αέρα και μια στο κεφάλι του νεαρού!

Η κάμερα κάνει κοντινό στο κάτω μέρος του καθρέφτη όπου είναι γεμάτος με φωτογραφίες ενός άγνωστου τύπου (στην πραγματικότητα του σεναριογράφου) με διάφορα και περίεργα χτενίσματα και αγκαλιά με διάφορους διάσημους της εγχώριας αλλά και παγκόσμιας σκηνής (Έλτον Τζον, Τσακ Νόρρις, Καντάφι).

Ενώ είναι σχεδόν έτοιμος και με το μαλλί μούσκεμα, ο μεσήλικας ρωτάει γελαστός.

Η κάμερα πάντα τους δείχνει από τον καθρέφτη και από ψηλά.

* Νεαρέ έχεις ξαναέρθει εδώ;
* Όχι, πρώτη φορά.
* Και πως μας βρήκες;
* Η αδελφή μου σας σύστησε
* Η αδελφή σου, μάλιστα. (Παύση) Ο μεσήλικας αφού σκέφτηκε λίγο λέει
* Θα ξέρει τον γιο μου, τον Μάριο, και τραβάει μια ψαλιδιά πιο πολύ στον αέρα παρά στο κεφάλι του νεαρού!
* Ποιον; Τεντώνεται ο νεαρός αλλά χωρίς να σηκωθεί από την καρέκλα του.
* Τον Μάριο, και δείχνει τις φωτογραφίες, το χρυσό μου ταξιδεύει πολύ, τώρα έχει πάει εξωτερικό για επαγγελματική επιμόρφωση.
* Και εσύ; Εσύ ποιος είσαι; ρωτάει έντρομος σφίγγοντας τα μπράτσα της καρέκλας και πατώντας στις μύτες των ποδιών του έτοιμος να πεταχτεί.
* Ο πατέρας του.
* Ο νεαρός μονολογεί κοιτώντας ψηλά «Όχι σήμερα θεέ μου, όχι σήμερα,» και αφού πήρε βαθιά ανάσα ξαναρώτησε
* Είστε κομμωτής;
* Κομμωτής; Χαχαχαχαχ. Όχι και κομμωτής!!! Ηλεκτρολόγος είμαι.
* Τι ηλεκτρολόγος; και πετάγετε πάνω φωνάζοντας «Όχι σήμερα, όχι σήμερα!!!» ενώ ταυτόχρονα πέταξε κάτω την πετσέτα.
* Πρακτικός, όχι ΤΕΙ και χαζομάρες, στις οικοδομές έμαθα την τέχνη εγώ (φωνάζει κουνώντας την βούρτσα στον αέρα)
* Έχεις ξανακουρέψει;
* Φυσικά. Τον πιτσιρικά που έφυγε πριν από λίγο, νεοσύλλεκτος. Αχ σήμερα ο στρατός είναι κολλέγιο. θυμάμαι εγώ είχα πάει ειδικές δυνάμεις, πρασινοσκούφης!!! Τα πράγματα ήταν ζόρικα τότε, όχι όπως τώρα (κουνώντας το κεφάλι του γεμάτος απογοήτευση.)

Όση ώρα ακούγεται η τελευταία φράση η κάμερα δείχνει τον νεαρό να περιπατάει βιαστικά στα στενά της γειτονιάς κρατώντας κάτι σφιχτά στα χέρια του.

Πράξη 5η

Μια μεγάλη αίθουσα γεμάτη κόσμο, φώτα, γκλαμουρια και μια διάσημη ηθοποιός στην σκηνή να αναγγέλλει:

* Με μεγάλη μας χαρά καλούμε τον Κύριο Νεαρό να έρθει για να παραλάβει το βραβείο καλύτερου σεναρίου για την ταινία «Πρασινοσκούφης»

 Η κάμερα από μακριά ζουμάρει στην πλάτη ενός νεαρού που ανεβαίνει στην σκηνή ενώ ο κόσμος γύρω του χειροκροτεί.

Ο νεαρός φοράει έναν ωραίο, πράσινο μπερέ.